25 maja… Imiyniny Weneranda? Średnio popularno impreza. Dziyń Wyzwolynio Połedniowego Libanu? Niy naszo bojka. Miyndzynarodowy Dziyń Mlyka? Yno kaj sam fusbal? 114. Gybōrstag River Plate Buenos Aires? Chyba tyż kōnsek za daleko. Kalyndorz Wikipedii znojduje poraset powodōw do fajrowanio na kożdy dziyń roku. Kej podziwōmy sie jednak yno na nojnowszo historio ślōnskigo fusbalu odpowiydź na tytułowe pytani bydzie już prostszo. Cofiymy sie beztōż gynał 10 lot do zadku…
25 maja 2005. Finał Ligi Majstrōw. 19 stopni Celsjusza, wilgotność luftu 78 %, niebo wyklarowane, niy mroczy sie, ale na dworze już cima. Na murawie Stadiōnu Olimpijskigo Atatürk jedyn chop zachowuje sie jednak tak choby forgot chyc piznōł mu na dekel. Tańcuje od słupka do słupka, fyrlo biodrami, macho rynkami i wygino kolana. Bezmała dobry torman musi mieć trocha „sjechane z godzin”, przinajmij tak dycki godały stare fachmany.
Starszym kibicōm Liverpoolu spōmino sie w tym mōmyncie serio elwrōw z finału 1984 i pamiyntne „spaghetti legs” ich pofyrtanego tormana. Bruce Grobbelaar tak rychtyk wtedy żodnego elwra niy chyciōł, ale jego „ruchy ożyroka” chyba trocha pōmōgły majtnōnć sie dwōm groczōm Romy, bez co majstrym ôstali „The Reds”. Jednak do bohatyra z 2005 roku Bruce i tak mo na noc…
Nazot w Stambule. Rozōnaczōny ruchami tormana, Serginho już klupnōł Pōnbōczkowi w ôkno. Hneda po nastympnym tańcu wyszpanowany torman brōni szlag Pirlo. Słychać coroz wiynksze klupani. Hercklekoty praje 70 tys. ludzi. Do bala idzie Andrij Szewczenko i zaroski wszyjsko je jasne. Jakby to pedzieli w Anglii: „fantastic save by Dżezi Dudek”. Liverpool piōnty roz nojlepszym klubym Europy.
To bōł szczyt kariery Dudka, a za jednym szlagiym fusbalowe wydarzyni dekady na Ślōnsku i w Polsce. We włoskich dyskotykach pokozoł sie „Dudek dance”, a Angliki ekstra zrychtowali pieśniczka ô tormanie ze Szczygłowic. Sie dzioło! Zaś kieby niy nasz synek…
szl_Latn szl_Latn szl_Latn szl_Latn szl_Latn